VYKONÁVACIE NARIADENIE KOMISIE (EÚ) 2022/1265

z 20. júla 2022,

ktorým sa stanovujú opatrenia proti zavlečeniu vírusu Rose Rosette a jeho rozšíreniu v Únii

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 30 ods. 1,

keďže:

(1) Vírus Rose Rosette (ďalej len „špecifikovaný škodca“) a jeho vektor Phyllocoptes fructiphilus nie sú v súčasnosti uvedení ako karanténni škodcovia Únie v prílohe II, ani ako regulovaní nekaranténni škodcovia Únie v prílohe IV k vykonávaciemu nariadeniu Komisie (EÚ) 2019/2072 (2). Výskyt špecifikovaného škodcu a jeho vektora nie je na území Únie známy.

(2) Analýzou rizika škodcu, ktorú vykonala Európska a stredozemná organizácia pre ochranu rastlín (EPPO) (3) v roku 2018, sa preukázalo, že špecifikovaný škodca a jeho škodlivé účinky by mohli mať závažný vplyv na zdravie rastlín na území Únie, najmä na pestovanie všetkých odrôd ruží.

(3) Pre závažnosť vplyvu špecifikovaného škodcu na zdravie rastlín na území Únie bolo prijaté vykonávacie rozhodnutie Komisie (EÚ) 2019/1739 (4), v ktorom sú stanovené požiadavky na vstup rastlín Rosa spp. (ďalej len „špecifikované rastliny“) s výnimkou osiva s pôvodom v tretích krajinách, v ktorých je výskyt špecifikovaného škodcu známy (Kanada, India a Spojené štáty), ako aj na úradné kontroly, ktoré sa majú vykonávať pri ich vstupe do Únie. V uvedenom vykonávacom rozhodnutí sa stanovuje zákaz zavlečenia špecifikovaného škodcu na územie Únie, požiadavka bezodkladného informovania o podozrení na výskyt špecifikovaného škodcu a jeho špecifikovaného vektora v Únii, ako aj pravidlá vykonávania prieskumov zameraných na jeho výskyt na území Únie.

(4) Od prijatia uvedeného vykonávacieho rozhodnutia nebol hlásený žiadny prípad zachytenia infikovaných špecifikovaných rastlín pri ich vstupe na územie Únie alebo počas ich premiestňovania na jej území. Špecifikovaný škodca sa však v Kanade, Indii a v Spojených štátoch naďalej šíri.

(5) Závery analýzy EPPO sú preto stále aktuálne. Zo spomínanej analýzy vyplynulo, že pravdepodobnosť zavlečenia a usídlenia špecifikovaného škodcu a možný rozsah jeho šírenia a vplyvu, ako aj rastlinolekárskeho rizika v Únii sa považujú za vysoké.

(6) Navyše obavy o zdravie rastlín, na ktoré vo svojej analýze upozorňuje EPPO, sa od prijatia vykonávacieho rozhodnutia (EÚ) 2019/1739 zvýšili, keďže špecifikované rastliny z tretích krajín, v ktorých sa špecifikovaný škodca naďalej šíri, sa do Únie dovážajú v čoraz väčších objemoch.

(7) Komisia preto dospela k záveru, že špecifikovaný škodca spĺňa kritériá stanovené v pododdiele 2 oddielu 3 prílohy I k nariadeniu (EÚ) 2016/2031.

(8) Na základe uvedených skutočností sa predpokladá existencia bezprostredného nebezpečenstva zavlečenia špecifikovaného škodcu a jeho rozšírenia na území Únie, ak sa zrušia opatrenia stanovené vo vykonávacom rozhodnutí (EÚ) 2019/1739, ktoré sa uplatňujú do 31. júla 2022 a ktoré sa ukázali ako účinné pri prevencii zavlečenia špecifikovaného škodcu na územie Únie.

(9) V záujme zaručenia nepretržitej ochrany územia Únie pred špecifikovaným škodcom je preto vhodné tieto opatrenia stanoviť v tomto nariadení, ktoré by sa malo uplatňovať od 1. augusta 2022.

(10) Toto nariadenie by sa malo uplatňovať do 31. júla 2024. Takéto obdobie uplatňovania zodpovedá potrebe úplného posúdenia rizika na určenie stavu špecifikovaného škodcu.

(11) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Vymedzenie pojmov Na účely tohto nariadenia sa uplatňuje toto vymedzenie pojmov: a) „špecifikovaný škodca“ je vírus Rose Rosette; b) „špecifikované rastliny“ sú rastliny Rosa spp. pochádzajúce z Kanady, Indie alebo Spojených štátov amerických s výnimkou osiva; c) „špecifikovaný vektor“ je Phyllocoptes fructiphilus.

Článok 2 Zákaz týkajúci sa špecifikovaného škodcu Špecifikovaného škodcu nemožno zavliecť na územie Únie, ani ho v rámci neho premiestňovať, držať, rozmnožovať či uvoľňovať.

Článok 3 Informácie o podozrení na výskyt špecifikovaného škodcu alebo jeho špecifikovaného vektora Členské štáty zabezpečia, aby bola každá osoba na území Únie, ktorá je vlastníkom rastlín napadnuteľných špecifikovaným škodcom alebo jeho špecifikovaným vektorom, bezodkladne informovaná o výskyte alebo podozrení na výskyt špecifikovaného škodcu alebo jeho špecifikovaného vektora, o možných dôsledkoch a rizikách, ako aj o príslušných opatreniach, ktoré treba prijať.

Článok 4 Prieskumy Príslušné orgány vykonávajú na svojom území každoročné prieskumy zamerané na výskyt špecifikovaného škodcu a špecifikovaného vektora na hostiteľských rastlinách. Tieto prieskumy zahŕňajú odber vzoriek a testovanie a sú založené na spoľahlivých vedeckých a technických princípoch, ktoré umožnia zistiť výskyt špecifikovaného škodcu a špecifikovaného vektora. Členské štáty oznamujú Komisii a ostatným členským štátom každoročne do 30. apríla výsledky prieskumov za predchádzajúci kalendárny rok.

Článok 5 Požiadavky na vstup špecifikovaných rastlín na územie Únie 1. Špecifikované rastliny môžu na územie Únie vstúpiť iba v prípade, že je k nim priložené rastlinolekárske osvedčenie, ktoré v kolónke „Dodatočné vyhlásenie“ obsahuje úradné potvrdenie s jedným z týchto vyhlásení o tom, že: a) špecifikované rastliny boli vypestované v oblasti bez výskytu špecifikovaného škodcu, ktorá je v evidencii a pod dohľadom národnej organizácie na ochranu rastlín tretej krajiny pôvodu a názov tejto oblasti je uvedený v kolónke „Miesto pôvodu“; b) v prípade špecifikovaných rastlín určených na výsadbu: i) boli vypestované na mieste, na ktorom počas úradných kontrol od začiatku posledného vegetačného obdobia neboli zistené známky prítomnosti špecifikovaného organizmu alebo špecifikovaného vektora, a ii) boli z nich odobraté vzorky a boli testované na prítomnosť špecifikovaného škodcu pred ich vstupom na územie Únie a tieto testy potvrdili, že sú bez výskytu špecifikovaného škodcu; c) v prípade špecifikovaných rastlín, ktoré nie sú určené na výsadbu: i) boli vypestované na mieste, na ktorom počas úradných kontrol od začiatku posledného vegetačného obdobia neboli zistené známky prítomnosti špecifikovaného organizmu alebo špecifikovaného vektora, a ii) boli podrobené kontrole a v prípade výskytu alebo známok prítomnosti špecifikovaného škodcu z nich boli pred vstupom na územie Únie odobraté vzorky, boli testované a testy potvrdili, že sú bez výskytu špecifikovaného škodcu; d) v prípade špecifikovaných rastlín v tkanivovej kultúre, ktoré nepochádzajú z oblasti bez výskytu špecifikovaného škodcu, boli vypestované z materských rastlín, ktoré boli testované a testy potvrdili, že sú bez výskytu špecifikovaného škodcu. 2. Špecifikované rastliny môžu na územie Únie vstúpiť iba v prípade, že sa s nimi zaobchádza, sú balené a prepravované tak, aby sa zabránilo zamoreniu špecifikovaným vektorom.

Článok 6 Nadobudnutie účinnosti a uplatňovanie Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 1. augusta 2022 do 31. júla 2024.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 20. júla 2022 Za Komisiu predsedníčka Ursula VON DER LEYEN

(1) Ú. v. EÚ L 317, 23.11.2016, s. 4.

(2) Vykonávacie nariadenie Komisie (EÚ) 2019/2072 z 28. novembra 2019, ktorým sa stanovujú jednotné podmienky vykonávania nariadenia Európskeho parlamentu a Rady (EÚ) 2016/2031, pokiaľ ide o ochranné opatrenia proti škodcom rastlín, a ktorým sa zrušuje nariadenie Komisie (ES) č. 690/2008 a ktorým sa mení vykonávacie nariadenie Komisie (EÚ) 2018/2019 (Ú. v. EÚ L 319, 10.12.2019, s. 1).

(3) Pest risk analysis for Rose rosette virus and its vector Phyllocoptes fructiphilus (Analýza rizika škodcu v prípade vírusu Rose rosette a jeho vektora Phyllocoptes fructiphilus). EPPO (2018), Paríž. K dispozícii na https://gd.eppo.int/taxon/RRV000/documents.

(4) Vykonávacie rozhodnutie Komisie (EÚ) 2019/1739 zo 16. októbra 2019, ktorým sa stanovujú mimoriadne opatrenia proti zavlečeniu organizmu Rose Rosette Virus do Únie a jeho rozširovaniu na jej území (Ú. v. EÚ L 265, 18.10.2019, s. 12).